Dei omnipotentis opitulante gratia, beati patris Benedicti salutaria relegentes atque imitari cupientes decreta, inter cetera ipsius monasticæ institutionis dogmata invenitur, quis vel a qualibus ad abbatis officium sit eligendus. Is quippe merito Dominico est præponendus ovili, cujus ordinationi timentes Deum et amantes favent consensu ac voluntate concordi, quique vita et verbo sibi commissis magis prosit quam præsit, illius sequens vestigia qui venit non ministrari sed ministrare; et quoniam ad eum qui est via, veritas et vita, aliter non possumus redire, nisi per labores obedientiæ, a quo primus parens ob culpam discessit inobedientiæ, ideo necesse est per omnia voluntati spiritalis obtemperare patris. Ergo Salvatoris nostri factis et monitis informati, sanctorum quoque patrum doctrinis instructi, nos sub habitu conversantes monachali volumus et petimus, domine pater Harduine, Lingonicæ sedis ecclesiæ præsul, proprii abbatis dominio subjici, ad cujus præceptum nostrarum secundum Deum disponantur moderamina voluntatum. Idcirco notificamus omni fidelium conventui quod nos omnes qui Tornodorense inhabitamus cœnobium, pastorem desideramus habere proprium, non alienum, non extraneum, non dissipatorem substantiæ, nec conturbantem Christi vineæ operarios, nec ulterius sectæ imitatorem; sed ipsum utique, quem omnis concors congregatio secundum timorem Dei, necnon et beatæ in æternum memoriæ strenuus pater Hunaldus, cujus morte orfani relicti sumus, dum adhuc viveret, laudavit. Hunc nos omnes pariter, quos monasticæ professionis adornat titulus, cum consilio et voluntate supradicti patris eligimus nobis Hunaldum in pastorem et patrem, ut ab hodierna die simus illi subditi et obedientes secundum Deum et sanctæ quam promisimus regulæ decretum; cujus ordinationis status ut inviolabilis permaneat et inconvulsus persistat, propria manuum subscriptione roboramus et confirmamus. Abb. HUNALDUS piæ memoriæ recolendus laudavit et monachis ac fidelibus suis firmare fecit. S. WIDONIS prioris, S. W. helemosynarii, S. HUMBERTI, S. STEPHANI, S. HUMBERTI juvenis, S. ADEMARI, S. JOHANNIS, S. OTBERTI, S. GIRARDI, S. THEODERICI. AREMBERTUS vice cancellarii propria manu laudavit et subscripsit. Novissime cuncta familia cum clericis et laïcis, cum servis et ancillis, pari consensu, una voce, una sententia hunc sibi optant præfici in patrem, propriisque manibus roborant atque confirmant. S. WIDONIS præpositi, S. RODGERII, S. WIDONIS vicecomitis, S. HUGONIS præpositi, S. ODONIS, S. JOHANNIS, S. HUGONIS juvenis, S. RAINARDI; ore omnium concors laus efficitur.